Okresná prokuratúra Partizánske 
Februárová 157, 958 01 Partizánske 	

Sp. zn. : Pv 385/13/3305	Partizánske, 18.12.2013
EEČ : 2-25-28-2013

U Z N E S E N I E

Trestná vec:	obvinený XXXXX 
Zločin:	Porušovanie domovej slobody podľa § 194 odsek 1, odsek 2 písmeno a, písmeno b, odsek 3 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov s poukazom na § 139 odsek 1 písmeno b Trestného zákona, § 138 písmeno d, písmeno j Trestného zákona

Rozhodol: 	prokurátor Okresnej prokuratúry Partizánske
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 05.08.2013 v čase okolo 00,35 hod. v obci XXXXX na Záhumenskej ulici pod vplyvom alkoholu neoprávnene vnikol do dvora rodinného domu XXXXX tak, že vykopol zviazaným špagátom zaistenú vstupnú bráničku tvoriacu súčasť oplotenia rodinného domu, pričom vykopol z bráničky 2 ks kovových tyčiek, pretrhol špagát a následne prišiel ku vchodovým dverám, ktoré otvorila XXXXX a vyzvala ho, aby odišiel preč, nakoľko v dome spí dieťa, pričom obvinený na túto výzvu nereagoval a XXXXX stojacu v predsieni rodinného domu napadol tak, že ju pravou rukou udrel po tvári, následne udrel do oblasti tváre aj XXXXX, ktorý stál taktiež v predsieni, na čo poškodení zatvorili a zamkli vchodové dvere do domu a obvineného vyzvali, aby odišiel preč, pričom obvinený po krátkej chvíli na dvakrát tieto dvere vykopol, vstúpil do predsiene domu, odkiaľ sa ho snažil rukami vytlačiť von hosť poškodených XXXXX, pričom obvinený na výzvy XXXXX a XXXXX, aby ich dom opustil nereagoval a napadol XXXXX tak, že ho udieral päsťami, čím mu spôsobil tržnú ranu na tvári, ktorá si vyžiadala lekárske ošetrenie    

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľa Okresného riaditeľstva PZ v Partizánskom, odboru kriminálnej polície pod ČVS: ORP-219/OVK-PE-2013 zo dňa 10.09.2013 bolo XXXXX podľa § 206 ods. 1 Trestného poriadku vznesené obvinenie pre zločin porušovania domovej slobody podľa § 194 ods. 1, ods. 2 písm. a/, písm. b/, ods. 3 písm. a/ Trestného zákona s poukazom na § 139 ods. 1 písm. b/ Tr. zákona a § 138 písm. d/, písm. j/ Tr. zákona na tom skutkovom základe, ako je uvedené vo výroku tohto uznesenia.

V priebehu prípravného konania bolo vykonané dokazovanie, v ktorom si vyšetrovateľ PZ pre rozhodnutie o vznesení obvinenia zabezpečil všetky dôkazy potrebné pre objektívne posúdenie veci v zmysle § 2 ods. 10 Tr. poriadku. Pri vydaní rozhodnutia o vznesení obvinenia vyšetrovateľ PZ vychádzal z dôkazného stavu podporeného dôkazmi zabezpečenými po začatí trestného stíhania, najmä  z výsluchu svedkov – poškodených, výsluchu svedkov a ďalšieho dôkazového materiálu obsiahnutého vo vyšetrovacom spise.

Na základe príkazu sudcu pre prípravné konanie Okresného súdu XXXXX, sp. zn. 0Tp/262/2013 zo dňa 20.09.2013, boli do konania pribratí, uznesením vyšetrovateľa Okresného riaditeľstva PZ v Partizánskom, odboru kriminálnej polície pod ČVS: ORP-219/OVK-PE-2013 zo dňa 9.10.2013 dvaja znalci z odboru zdravotníctva a farmácie, odvetvia psychiatria na vyšetrenie duševného stavu obvineného.

Zo záverov písomne podaného znaleckého posudku č. 82/2013 a č. 87/2013 z odboru zdravotníctvo a farmácia, odvetvie psychiatria vypracovaného znalcami XXXXX a XXXXX vyplýva, že obvinený XXXXX v čase spáchania skutku trpel závažnou duševnou poruchou psychotickej kvality, ktorá mala rozhodujúci vplyv na jeho rozpoznávacie a ovládacie schopnosti. Obvinený aj v súčasnosti trpí duševnou poruchou v zmysle psychózy s príznakmi schizofrénie, pričom schopnosť obvineného rozpoznať protiprávnosť svojho konania bola v čase spáchania skutku v dôsledku zistenej duševnej poruchy vymiznutá, rovnako bola vymiznutá aj schopnosť obvineného ovládať svoje konanie. Rozpoznávacie a ovládacie schopnosti obvineného boli teda v dôsledku závažného psychického ochorenia vymiznuté. Obvinený v čase spáchania skutku nebol a ani v súčasnosti nie je schopný chápať zmysel trestného konania. Obvinený vzhľadom na jeho zdravotný stav nie je schopný výsluchu a vzhľadom na povahu jeho duševnej poruchy sa nedá určiť ani najbližší možný termín výsluchu. Znalci taktiež konštatujú, že obvinený nadmerne požíva alkoholické nápoje s rizikom vzniku závislosti. Zistené bolo tiež požívanie kanabinoidov bez príznakov závislosti. V inkriminovanom čase bol obvinený v stave jednoduchej alkoholovej opojenosti, čo mohlo mať vplyv na správanie obvineného. U obvineného sa nejedná o chorobný sklon k požívaniu psychotropných látok. Znalci odporúčajú uložiť obvinenému ochranné psychiatrické liečenie ambulantnou formou, nakoľko jeho pobyt na slobode môže byť pre spoločnosť z psychiatrického hľadiska nebezpečný. 

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak zákon neustanovuje inak.

Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Preskúmaním vyšetrovacieho spisu som zistil, že z vykonaného dokazovania, najmä zo znaleckého posudku znalcov z odboru psychiatrie, ktorí skúmali duševný stav obvineného  jednoznačne vyplýva, že v kritickom čase obvinený trpel závažnou duševnou poruchou psychotickej kvality, v čase činu obvinený nebol schopný svoje konanie ovládať a nevedel rozpoznať nebezpečenstvo a protiprávnosť svojho konania pre spoločnosť.

Z vykonaného dokazovania teda jednoznačne vyplynulo, že obvinený XXXXX bol v čase spáchania skutku nepríčetný. 

Vzhľadom na zistené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Štefan Masár
prokurátor